**SAISTOŠIE NOTEIKUMI**

Liepājā

|  |  |  |
| --- | --- | --- |
|  2024. gada \_\_\_\_\_\_\_ |   Nr.\_\_\_\_\_ (prot. Nr.\_\_\_, \_\_\_\_.§) |  |
| Liepājas valstspilsētas pašvaldības izglītojamo ēdināšanas maksas atvieglojumu saistošie noteikumi  |
|  | *Izdoti saskaņā ar Izglītības likuma 17. panta trešās daļas 11. punktu, Pašvaldību likuma 44. panta otro daļu*  |

1. Saistošie noteikumi (turpmāk – noteikumi) nosaka kārtību, kādā Liepājas valstspilsētas pašvaldības (turpmāk – pašvaldība) izglītojamiem ir tiesības saņemt pašvaldības noteiktos ēdināšanas maksas atvieglojumus, kā arī ēdināšanas maksas atvieglojumu apmēru un saņemšanas kārtību.
2. Ēdināšanas maksas atvieglojumus noteikumos noteiktajā kārtībā un apmērā ir tiesības saņemt Liepājas vispārējās izglītības iestādes izglītojamajam, kurš apgūst pirmsskolas izglītības, pamatizglītības vai vidējās izglītības programmu un kura deklarētā dzīvesvieta ir pašvaldības administratīvajā teritorijā.
3. Noteikumu 2. punkta nosacījums par deklarēto dzīvesvietu neattiecas uz Liepājas vispārējās izglītības iestādes izglītojamo, kas ir Ukrainas civiliedzīvotājs Ukrainas civiliedzīvotāju atbalsta likuma izpratnē un viņa faktiskā dzīvesvieta ir reģistrēta pašvaldībā Ukrainas civiliedzīvotāju atbalsta sniegšanai nepieciešamās informācijas reģistrā.
4. Noteikumi neattiecas uz Liepājas vispārējās izglītības iestādēm, kurās izglītojamo ēdināšanas izmaksas sedz no valsts budžeta līdzekļiem.
5. Ēdināšanas maksasatvieglojumu 100% apmērā ir tiesības saņemt:
	1. pirmsskolas izglītības iestādes izglītojamajam:
		1. kuram noteikta invaliditāte;
		2. kurš apgūst speciālo pirmsskolas izglītības programmu izglītojamajiem ar redzes traucējumiem (programmas kods 010151111);
		3. kurš atrodas aizbildnībā;
		4. no ģimenes, kura audzina trīs un vairāk bērnus vecumā līdz 18 gadiem, bet, ja kāds no bērniem ir persona ar I vai II invaliditātes grupu vai turpina mācības vispārējās izglītības vai profesionālās izglītības iestādē dienas maiņā, tad līdz dienai, kad persona ir sasniegusi 24 gadu vecumu;
	2. vispārizglītojošās izglītības iestādes izglītojamajam:
		1. kuram noteikta invaliditāte;
		2. kurš atrodas aizbildnībā;
		3. no ģimenes, kurai piešķirts trūcīgas vai maznodrošinātas mājsaimniecības statuss;
		4. no ģimenes, kura audzina četrus un vairāk bērnus vecumā līdz 18 gadiem, bet, ja kāds no bērniem ir persona ar I vai II invaliditātes grupu vai turpina mācības vispārējās izglītības vai profesionālās izglītības iestādē dienas maiņā, tad līdz dienai, kad persona ir sasniegusi 24 gadu vecumu;
		5. atsevišķos gadījumos, ja sociālu apstākļu dēļ izglītojamajam nav iespējams saņemt maksas ēdināšanu.
6. Ēdināšanas maksasatvieglojumu 50% apmērā ir tiesības saņemt:
	1. pirmsskolas izglītības iestādes izglītojamajam no ģimenes, kurai piešķirts trūcīgas vai maznodrošinātas mājsaimniecības statuss;
	2. vispārizglītojošās izglītības iestādes izglītojamajam no ģimenes, kura audzina trīs un vairāk bērnus vecumā līdz 18 gadiem, bet, ja kāds no bērniem ir persona ar I vai II invaliditātes grupu vai turpina mācības vispārējās izglītības vai profesionālās izglītības iestādē dienas maiņā, tad līdz dienai, kad persona ir sasniegusi 24 gadu vecumu.
7. Ēdināšanas maksas atvieglojumu saņemšanai:
	1. pašvaldības dibinātas vispārējās izglītības iestādes izglītojamā vecāks vai likumiskais pārstāvis iesniedz iesniegumu izglītības iestādē;
	2. privātas vispārējās izglītības iestādes izglītojamā vecāks vai likumiskais pārstāvis iesniedz iesniegumu pašvaldības iestādē “Liepājas Izglītības pārvalde” (turpmāk – Izglītības pārvalde).
8. Iesniegumu var iesniegt arī elektroniski, izmantojot tiešsaistes formu Liepājas e-pakalpojumu sistēmā tīmekļvietnē epakalpojumi.liepaja.lv, pirms pieteikuma formas aizpildīšanas autentificējoties sistēmā, izmantojot e-parakstu, e-ID vai internetbankas autentifikācijas līdzekļus.
9. Ēdināšanas maksas atvieglojumu saņemšanai noteikumu 5.2.5. apakšpunktā noteiktajā gadījumā, izglītojamā klases audzinātājs izglītības iestādes direktoram iesniedz iesniegumu, kam pievieno izglītības iestādes sociālā pedagoga un klases audzinātāja sagatavotu atzinumu.
10. Izglītības iestādes vai Izglītības pārvaldes vadītājs trīs darba dienu laikā izskata iesniegumu, pārbauda lēmuma pieņemšanai nepieciešamās ziņas un pieņem lēmumu par ēdināšanas maksas atvieglojumu piešķiršanu, par ko izdod rīkojumu, kurā norāda izglītojamajam piešķirtā atvieglojuma apmēru un termiņu, uz kādu tas piešķirts.
11. Atvieglojumus piešķir no lēmuma pieņemšanas dienas uz šādu termiņu:
	1. noteikumu 5.1.1., 5.1.2., 5.1.3., 5.1.4., 5.2.1., 5.2.2., 5.2.4. un 6.2.  apakšpunktā noteiktajā gadījumā – līdz mācību gada beigām;
	2. noteikumu 5.2.3. un 6.1. apakšpunktā noteiktajā gadījumā – līdz attiecīgā statusa termiņa beigām;
	3. noteikumu 5.2.5. apakšpunktā noteiktajā gadījumā – līdz diviem mēnešiem.
12. Izglītības pārvalde par izglītojamajam piešķirto ēdināšanas maksas atvieglojumu informē privāto izglītības iestādi.
13. Ja izglītojamais neatbilst noteikumos noteiktajiem nosacījumiem, izglītības iestādes vai Izglītības pārvaldes vadītājs atsaka atvieglojumu piešķiršanu, lēmumā norādot atteikuma pamatojumu, lēmuma apstrīdēšanas un pārsūdzēšanas kārtību.
14. Izglītības iestādes vadītāja lēmumu mēneša laikā var apstrīdēt Izglītības pārvaldē. Izglītības pārvaldes lēmumu var pārsūdzēt tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.
15. Izglītības pārvaldes vadītāja sākotnējo lēmumu var apstrīdēt Izglītības pārvaldes nolikumā noteiktajā kārtībā.
16. Ēdināšanas maksas atvieglojumus pārtrauc šādos gadījumos:
	1. ir mainījušies faktiskie un tiesiski apstākļi un izglītojamā ģimene vairs neatbilst noteikumos noteiktajiem kritērijiem;
	2. izglītojamais ir pārtraucis mācības izglītības iestādē;
	3. ir uzlabojušies sociālie apstākļi izglītojamajam, kuram atvieglojumi piešķirti 5.2.5. apakšpunktā noteiktajā gadījumā.
17. Atzīt par spēku zaudējušiem Liepājas pilsētas domes 2011. gada 27. oktobra saistošos noteikumus Nr. 13 “Par izglītojamo ēdināšanas maksas atvieglojumiem Liepājas vispārējās izglītības iestādēs” (Latvijas Vēstnesis, 2011, 197. nr.; 2012, 45. nr.; 2013, 22. nr.; 2014, 8. nr.; 2022, 161. nr., 2022, 186. nr.).

|  |  |
| --- | --- |
| Priekšsēdētājs |  Gunārs Ansiņš  |